Διερεύνηση των παραγόντων που επηρεάζουν την ανάπτυξη της τοξοβολίας στην Ελλάδα
Authors: Νασούλας Αλέξανδρος 
Published: October 2022

Το άθλημα της τοξοβολίας είναι από τα λιγότερο προβεβλημένα αθλήματα στην Ελλάδα. Ταυτοχρόνως, ελάχιστη είναι και η επιστημονική βιβλιογραφία παγκοσμίως που αναφέρεται σε αυτό. Ακολουθώντας τις βασικές αρχές του κοινωνικο- οικολογικού μοντέλου ανάπτυξης ο σκοπός της διατριβής αυτής είναι η διερεύνηση των παραγόντων που επηρεάζουν την ανάπτυξη της τοξοβολίας στην Ελλάδα μελετώντας τις θέσεις των αθλητών, των γονέων και των προπονητών. Στην πρώτη έρευνα συμμετείχαν 246 αθλητές και αθλήτριες τοξοβολίας μέσω των οποίων καταγράφηκαν κοινωνικο-δημογραφικές μεταβλητές, οι στάσεις και οι προθέσεις προς την αθλητική συμμετοχή, η εσωτερική παρακίνηση, η συμπεριφορά των προπονητών τους και η αξιολόγηση των αρχών της στοχοθεσίας. Η πρόθεση των αθλητών και αθλητριών για αφοσίωση στην προπόνηση και το άθλημα σχετίσθηκε σημαντικά με τις στάσεις τους προς το άθλημα, τα υψηλά επίπεδα παρακίνησης, την θετική υποστηρικτική συμπεριφορά των προπονητών και τη σωστή διαδικασία της στοχοθεσίας. Αντίθετα η αρνητική παρακίνηση ως πίεση, και η αρνητική συμπεριφορά των προπονητών επηρέαζε αρνητικά την πρόθεση για συστηματική εμπλοκή με το άθλημα, τις στάσεις προς το άθλημα, την παρακίνηση, και τη στοχοθεσία. Οι ισχυρότεροι παράγοντες πρόβλεψης της πρόθεσης των αθλητών για να συνεχίσουν να ασχολούνται με το άθλημά τους αναδείχθηκαν οι στάσεις προς την τοξοβολία, ο αντιληπτός έλεγχος συμπεριφοράς, η παρακίνηση ως ευχαρίστηση, και η κατάλληλη στοχοθεσία.Στην δεύτερη έρευνα συμμετείχαν 142 γονείς όπου καταγράφηκαν κοινωνικο-δημογραφικές μεταβλητές, οι προθέσεις και στάσεις ως προς τη συμμετοχή των παιδιών τους στο άθλημα, η καταγραφής ανασταλτικών παραγόντων συμμετοχής στα σπορ, τα κίνητρα συμμετοχής στο άθλημα και η προσωπικότητας της επωνυμία τους αθλήματος. Τα αποτελέσματα έδειξαν ότι οι γονείς θεωρούν ότι οι εγκαταστάσεις είναι ανεπαρκείς, και η μετακίνηση και το κόστος λειτουργούν λειτουργίας επίσης ως οι βασικοί ανασταλτικοί παράγοντες, όπως επίσης και η έλλειψη χρόνου. Ως προς τα κίνητρα συμμετοχής των παιδιών τους στο άθλημα, προτάσσουν τα ψυχολογικά και σωματικά οφέλη, τις γνώσεις και τη διασκέδαση από το άθλημα. Τα κοινωνικά οφέλη, η αποδοχή και οι επιδόσεις δεν αποτελούν προτεραιότητα. Η πρόθεση για συστηματική προπόνηση των παιδιών τους και η εμπλοκή τους με το άθλημα σχετίζεται με τα κίνητρα συμμετοχής, τους ανασταλτικούς παράγοντες και την προσωπικότητα της επωνυμίας του αθλήματος. Επίσης με τις υψηλές επιδόσεις τα ψυχολογικά οφέλη, τις γνώσεις και την διασκέδαση. Οι θετικές στάσεις προς το άθλημα σχετίζονται με την επωνυμία του αθλήματος θεωρώντας το συναρπαστικό, δυναμικό, δημοφιλές, μοντέρνο και αυθεντικό. Οι ισχυρότεροι παράγοντες πρόβλεψης της πρόθεσης των γονέων να βοηθήσουν τα παιδιά τους να αφοσιωθούν με το άθλημα, αναδείχθηκαν οι έλλειψη ενδιαφέροντος από τους ανασταλτικούς παράγοντες, τα ψυχολογικά οφέλη από την παρακίνηση, και η αυθεντικότητα ως χαρακτηριστικό της επωνυμίας του αθλήματος.Στην τρίτη έρευνα συμμετείχαν 38 προπονητές. Καταγράφηκαν κοινωνικο-δημογραφικές μεταβλητές, η ικανοποίησης από το εργασιακό περιβάλλον, και την οργάνωση του αθλήματος, η ικανοποίηση από την εργασία γενικά, και οι αρχές της στοχοθεσίας που ακολουθούν. Τα αποτελέσματα έδειξαν ότι η μεγάλη πλειοψηφία είναι άνδρες που έχουν καλές σχέσεις με τους γονείς, ωστόσο δεν είναι ικανοποιημένοι από τις απολαβές τους και δεν έχουν υποστήριξη και συνεργασία από τις ομοσπονδίες και γενικώς έχουν μέτρια επίπεδα ικανοποίησης από τη δουλειά τους. Η ικανοποίηση από τις συνθήκες εργασίας και ειδικότερα η ποιότητα και ποσότητα του αθλητικού εξοπλισμού, και η καλή επικοινωνία με τους αθλητές και αθλήτριες, σχετίζονται με την ικανοποίηση από τη δουλειά, όπως επίσης και οι ορθές διαδικασίες στοχοθεσίας.Η εργασία αυτή με βάση τα παραπάνω αποτελέσματα, διατυπώνει συγκεκριμένες προτάσεις για την ανάπτυξη του αθλήματος της τοξοβολίας στη χώρα μας, προς τους αρμόδιους φορείς, όπως επίσης και ειδικότερες οδηγίες για αθλητές και αθλήτριες, προπονητές και γονείς με βάση τις σχετικές θεωρίες στάσεων, παρακίνησης, και αντιμετώπισης των ανασταλτικών παραγόντων.